Van kopkennis na hartstoepassing - www.bybelkennis.co.za
by Coen Slabber · Published 03/02/2016 · Updated 02/01/2016
He who would learn to serve must first leard to think little of himself – Dietrich Bonhoeffer
Vertrou volkome op die Here en moenie op jou eie insigte staat maak nie (Spreuke 3:5). Hoe kom ek hiervandaan na die persoonlike bevestiging van die psalmis in Psalm 56:4 – 5 beweeg: Die dag as ek bang word, vertrou ek net op U. In God, wie se woord ek prys, in God stel ek my vertroue, ek is nie bang nie. Met ander woorde, hoe kom ek van kopkennis na hartstoepassing? Hier is 'n paar moontlikhede.
Jy moet realistiese verwagtings van beide lyding en diens hê
God se beloftes skakel nie pyn, vrees en hartseer uit nie. Natuurlik gee die evangelie vir ons rus in hierdie wêreld, maar daar is ook geen twyfel dat lyding deel van God se plan is nie. Ons verheug ons ook in die swaarkry, want ons weet: swaarkry kweek volharding, en volharding kweek egtheid van geloof, en egtheid van geloof kweek hoop (Romeine 5:3 – 5). Ons probeer dikwels God se beloftes soos 'n towerstaf gebruik wat elke pyn kan wegneem. Paulus maak dit egter duidelik dat God se beloftes ons nie van pyn beskerm nie. Ja, die evangelie kleur ons pyn met hoop wat dit meer draaglik maak.
Bid en lees jou Bybel daagliks en woon die weeklikse byweenkomste by
Hoe minder ons God se woord lees, hoe minder lyk dit vir ons of dit op ons van toepassing is. As ons ons aptyt vir die dinge van God verloor, moet dit ons nie verbaas as ons nie God se teenwoordigheid in ons lewens aanvoel nie. 'n Mens leef nie net van brood nie maar van elke woord wat uit die mond van God kom (Matteus 4:4).
Kry 'n Skrifgedeelte en memoriseer dit
Memorisering van die Skrif is belangrik. Ons het daarvan vergeet in die tyd van soekenjins op ons rekenaars. Memoriseer 'n gedeelte; dink daaroor na; kry alles wat jy moontlik kan daaruit; kry 'n ander gedeelte en doen dieselfde. Die vermoë om onmiddellik een van God se waarhede toe te pas, help ons om ons emosies in die vorm van die kruis en nie in die vorm van die wêreld te buig nie.
Kry 'n Christelike lied wat aanklank vind terwyl dit God se waarheid kommunikeer
Musiek is kragtig en help ons om ons emosies tereguleer. As ons liedere kan sing wat die waarhede van die Skrif kan versterk, kan ons moeilike tye beter hanteer. Dit is nie toevallig dat die grootste boek in die Bybel – die psalms – 'n boek van liedere is nie.
Kry 'n plek om in te skakel en te dien
Ons moet 'n hoër prioriteit aan ander as aan onsself gee Dit help ons om uit die dryfsand van selfbejammering te kom, want ons besef dat ons nie alleen in ons swaarkry is nie. As ons ander probeer oplig deur God se beloftes op hulle lewens toe te pas, kry ons ook krag
Om God se beloftes van genade op ons seer harte gevul met vrees toe te pas, is waar dinge 'n werklikheid vir baie Christene word. Hierdie vyf voorstelle gaan jou nie oornag verander nie, maar dit sal jou help om die veiligheid van God se beloftes en die deernis van sy versorging te voel.